Botsing op berugte Molotopad in Pta eis kind‘n Vyftienjarige kind is die jongste slagoffer van Pretoria se berugte Moloto-pad. (Foto: DA) Die DA sê die Gautengse LUR vir paaie en vervoer sleep sy voete oor planne met die berugte Molotopad, noordoos van Pretoria, terwyl mense bykans daagliks op dié pad sterf. In die jongste voorval is ŉ 15-jarige kind gistermiddag dood nadat die motor waarin sy gereis het op die Molotopad, in die ooste van Pretoria, met ŉ Putco-bus in ŉ botsing betrokke was. Die slagoffer is geïdentifiseer as Rochelle le Roux. Sy is op die toneel dood verklaar. Kapt. Augustinah Selepe, polisiewoordvoerder, het gesê nog ŉ volwasse vrou en ŉ jong meisie wat in die motor was, is beseer. Na verneem word, is dit Rochelle se sussie en haar ouma. Hulle word onderskeidelik in die Lenasia- en Steve Biko Akademiese- hospitaal behandel. Verskeie passasiers in die bus is ook na verskillende hospitale in die omgewing vir behandeling geneem, het Selepe gesê. “Die Uno het glo in ŉ suidelike rigting stilgestaan en aangedui dat dit wes in Sakabukaweg gaan indraai toe die Putco-bus daarteen gebots het. Die ondersoek na die presiese verloop van gebeure word nog gedoen. Die polisie ondersoek ŉ saak van strafbare manslag.” Janho Engelbrecht, die DA se woordvoerder oor paaie en vervoer, sê intussen inwoners en motoriste pleit al hoe lank vir opgraderings aan die pad. Hulle pleidooie aan Jacob Mamabolo, die LUR vir paaie en vervoer, val egter op dowe ore. “Die Molotopad is die gevaarlikste pad in die land en het die hoogste getal aangetekende ongelukke. “Mamabolo het verlede maand aan die DA gesê hy het nog geen besluit geneem oor die weg vorentoe met die pad nie. Dit wys duidelik dat hy nie die dringende behoefte aan opgraderings aan die pad erken nie. Hy gee nie om oor diegene wat daar sterf nie,” het Engelbrecht gesê. Engelbrecht het gesê die DA gaan ŉ mosie in die Gautengse wetgewer ter tafel lê om die LUR te dwing om dringend met opgraderings aan die pad te begin, of om te oorweeg dat die provinsie sy gedeelte van die Molotopad aan die Suid-Afrikaanse Nasionale Padagentskap oorhandig.